
Με επιτυχία πραγματοποιήθηκε η επίσκεψη-ξενάγηση

της Κοινο_Τοπίας στο Μουσείο Τύπου της Ε.Σ.Η.Ε.Π.Η.Ν.
Η Εταιρεία Κοινωνικής Δράσης και Πολιτισμού Κοινο_Τοπία www.koinotopia.gr στα πλαίσια της προαγωγής του Πολιτισμού και της γνωριμίας με χώρους που αναφέρονται στις ιστορικές μνήμες της πόλης επισκέφθηκε και ξεναγήθηκε στο Μουσείο Τύπου της Ένωσης Συντακτών Ημερησίων Εφημερίδων Πελοποννήσου-Ηπείρου-Νήσων Ε.Σ.Η.Ε.Π.Η.Ν. 
Με τη βοήθεια της Κατερίνας Τσίρου Βουλδή υπεύθυνης του Μουσείου Τύπου 35 μέλη και φίλοι της οργάνωσης είχαν τη δυνατότητα να ακούσουν για το σκοπό της ίδρυσής του -που είναι η συγκέντρωση και η διαφύλαξη εφημερίδων, περιοδικών, χειρογράφων και άλλων εντύπων κυρίως από το παρελθόν, που αποτελούν την πηγή της πληροφόρησης για την ιστορία του τόπου μας- να γνωρίσουν την ιστορία του από το 1957 έως σήμερα, τον τρόπο λειτουργίας του, να δουν εκθέματα και αρχεία που φυλάσσονται σε αυτό καθώς και την περιοδική έκθεση υλικού από τον Β΄ Παγκόσμιο Πόλεμο, την κατοχή 1941-44 και την απελευθέρωση που παρουσιάζονται αυτή την περίοδο στο Μουσείο.

Η γνωριμία ξεκίνησε από τη σύσταση και οργάνωση του Μουσείου και του αρχειακού υλικού που περιλαμβάνει εφημερίδες από το 1845 έως και σήμερα περισσότερων των 1.000 διαφορετικών τίτλων, 1000 διαφορετικά περιοδικά από το 1852, χειρόγραφα, 67 ημερολόγια της περιόδου 1879-1970, εντυπωσιακούς χάρτες προηγούμενων αιώνων, σπάνιες εκδόσεις και τίτλους βιβλίων που δε μπορείς να τα βρεις κ.α.
Στη θεματική ενότητα του 2ου Παγκοσμίου πολέμου οι επισκέπτες είχαν τη δυνατότητα να δουν μέσα από τον τύπο της εποχής την κήρυξη του πολέμου, τα αποτελέσματα του βομβαρδισμού της Πάτρας με τα ονόματα των αμάχων που έχασαν τη ζωή τους, τους αγνοούμενους Πατρινούς όπως αναφέρονταν στις Μικρές Αγγελίες, τον κατάλογο των καταφυγίων και τον κανονισμό λειτουργίας τους, τις συνθήκες διαβίωσης κατά τη διάρκεια της κατοχής, τη λογοκρισία στον τύπο που συνέχισε να εκδίδεται, τις πράξεις αντίστασης, τα αντίποινα, τα σαμποτάζ κ.α.
Στα ιστορικά κειμήλια της περιόδου του 1821 παρουσιάστηκε κείμενο του Θεόδωρου Κολοκοτρώνη, το πρωτότυπο χειρόγραφο της Εθνοσυνέλευσης του 1827 στην Τροιζήνα κ.α.

Τέλος τους συμμετέχοντες εντυπωσίασε η ύπαρξη της κληρωτίδας του ιστορικού λαχείου των Συντακτών που ο απόηχός του φτάνει στο σήμερα. 
Η δράση αυτή εντάσσεται σε έναν διαχρονικό σχεδιασμό του συλλόγου που στόχο έχει την προσέγγιση ιστορικών, κοινωνικών και πολιτιστικών χαρακτηριστικών της Πάτρας ανασύροντας μνήμες με τη βοήθεια συμπολιτών με ειδίκευση γνωστικού αντικειμένου.

